钦定古今图书集成/明伦汇编/氏族典/第081卷 > 吴兑
## 钦定古今图书集成/明伦汇编/氏族典/第081卷 > 吴兑

按《明外史吴兑传》：“兑字君泽，绍兴山阴人。嘉靖三十
八年进士。授兵部主事。隆庆三年，由郎中迁湖广参
议，调河南，迁蓟州兵备副使。五年，擢右佥都御史，巡
抚宣府。兑举乡试，出高拱门，拱以内阁兼吏部，遂超
擢之。时俺荅初封贡，而昆都力辛爱阴持两端，助其
主土蛮为患。兑有智计操纵驯伏之。万历二年，推款”
贡功，加兑右副都御史。贡市毕，加兵部右侍郎兼右
佥都御史。五年代方逢时总督宣、大、山西军务。七年
以左侍郎召迁部。寻加右都御史，仍佐部事。九年复
以本官总督蓟、辽、保定军务兼巡抚顺天。进兵部尚
书，仍兼右都御史。寻进太子少保，召拜兵部尚书。御
史魏允贞劾兑历附高拱、张居正、王继光，亦言“兑受
将吏馈遗”，兑乃去，后数年卒。